39 வது சென்னைப் புத்தகக் காட்சி சென்னைத் தீவுத் திடலில் 01-06-2016 அன்று தொடங்கியது. இதன் 4 -ம் நாளான இன்று (04-06-2016) கீதம் பதிப்பகத்தின் 6 நூல்கள் ஒரே மேடையில் வெளியிடப்பட்டது. இவ் விழாவிற்கு எழில் இலக்கியப் பேரவையின் தலைவர் முனைவர் எழில். சோம பொன்னுசாமி அவர்கள் தலைமை தாங்கினார். தமிழகக் கவிஞர் கலை இலக்கியச்சங்கத்தின் பொதுச்செயலாளர் செம்மொழிப் போராளி கவிஞர் க.ச. கலையரசன் அவர்கள் வாழ்த்துரை வழங்கி அனைத்து நூலாசிரியர்களையும், கீதம் பதிப்பகத்தின் நிறுவனர் திரு.ஞானசி அவர்களையும் வாழ்த்தினார்.பிரபல திரைப்பட பாடலாசிரியர்கள் கவிஞர் அண்ணாமலை மற்றும் கவிஞர் பிரியன் சிறப்பு விருந்தினர்களாகக் கலந்து கொண்டு கவிஞர் இளையராஜா அவர்கள் எழுதிய "உறங்கும் பூக்களே விடிந்ததும் கூறுங்கள்" என்ற கவிதை நூலினையும், 36 கவிஞர்கள் ஆசிரியர்களாக இணைந்து உருவாக்கிய "கவியாட்படை" என்ற கவிதை நூலினையும் விஜய நேத்ரன் அவர்கள் எழுதிய " வேள்விப்பூக்கள்" என்ற கதை நூலினையும், பி.டி.வசந்த் அவர்கள் எழுதிய " இதய நோய்களும் நவீன சிகிட்சை முறைகளும்" என்ற மருத்துவ நூலினையும் செ.பா.சிவராசன் அவர்கள் எழுதிய " முதல்வரின் நாட்குறிப்பு" மற்றும் "கணக்கதிகாரம்" ஆகிய 6 நூல்களையும் திரைப்பட பாடலாசிரியர் கவிஞர் அண்ணாமலை அவர்கள் வெளியிட திரைப்பட பாடலாசிரியர் கவிஞர் பிரியன் அவர்கள் பெற்றுக்கொண்டார். நூல் வெளியிட்டு பேசிய கவிஞர் அண்ணாமலை அவர்கள் "கவிஞர்கள் கடவுளுக்கு அருகில் இருப்பவர்கள். சமூகம் கவிஞர்களை மதிக்கப் பழக வேண்டும்" எனக் கூறினார். அவரைத் தொடர்ந்து நூல் பெற்றுக் கொண்டு பேசிய கவிஞர் பிரியன் அவர்கள் "ஒன்று படுதல்........ நகர்தல் " என கவியாட்படையில் 36 கவிஞர்கள் ஆசிரியர்களாக ஒருங்கிணைந்து நூல் படைத்திருப்பதைப் பற்றி பேசி கவிஞர்களை உற்சாகமூட்டினார். கணக்கதிகாரம்-2 என்ற நூலினை மதிப்புரை செய்து பேசிய முனைவர் எழில். சோம பொன்னுசாமி அவர்கள் "சங்க காலத்தில் கணக்கதிகாரம் என ஒரு நூல் உள்ளதால் இந்த நூலிற்கு கணக்கதிகாரம் - 2 என பெயரிட்டுள்ளதாகவும், இந்த நூல் கால்குலேட்டர் இல்லாமல் கணக்குகளை எளிமையாக செய்ய உதவும்" என்றார். முதல்வரின் நாட்குறிப்பு என்ற நூலினை மதிப்புரை செய்து பேசிய கவி. தங்க ஆரோக்கியதாசன் அவர்கள் " இந்த நூலிற்கு கதா நாயகன் என ஒருவருமில்லை.. இதன் கதா நாயகர்கள் சமூகப்பிரச்சினைகள்தான். வெறுமனே சமூகப் பிரச்சினைகளைக் கூறாமல் அதற்கான தீர்வுகளையும் எழுதியிருக்கிறார். உதாரணமாக காதலினால் நிறைய கொலைகள்,குற்றங்கள் நடக்க்கிறது. எனவே அதற்குத் தீர்வாக அரசாங்க இணையதளத்தில் சென்று காதலர்கள் காதலைப் பதிவு செய்துக் கொள்ள வேண்டும். காதலர்கள் எனப் பதிவு செய்த 3 வருடங்களுக்குப் பிறகுதான் திருமணம் செய்து கொள்ள வேண்டும் என்றும் திருமணம் செய்து கொள்ளும் போது அரசாங்கப் பதிவு செய்த சான்று தேவை என அழகானதொரு புதிய தீர்வை கூறியுள்ளார். மதுவினைக் கட்டுப்படுத்த ஒருவர் மது வாங்கிய 6 மணி நேரத்திற்குப் பிறகுதான் அடுத்த குப்பி வழங்க வேண்டும் . இதைக் கட்டுப்படுத்த பார்கோடு உடன் கூடிய மது அட்டை வழங்கப்பட வேண்டும் என்றும் தீர்வு கண்டுள்ளார். இந்த முதல்வரின் நாட்குறிப்பு எனும் நூல் உங்கள் ஒவ்வொருவருடைய பாக்கெட்களிலும் இருக்க வேண்டிய டைரி " எனக் குறிப்பிட்டார்.